Izvješće o radu OŠ Krune Krstića u školskoj godini 2019. / 2020. godini

Sukladno novom Pravilniku o kalendaru rada škola, škole u Zadarskoj županiji, uključujući i našu odabrale su Kalendar broj 4. Nastavnu godinu započeli smo 9. rujna 2019. godine. Temeljem Godišnjeg plana i programa rada planirano je 175 nastavnih dana, a ostvareno je 175 dana u svim razrednim odjelima, a u jednom 176 dana. Učenici su na početku nastavne godine dobili besplatne udžbenike na korištenje (isti udžbenici su vlasništvo škole i koriste se četiri godine), a odlukom Grada Zadra učenicima su kupljene radne bilježnice. Također, učenici petih i sedmih razreda su dobili i tablete.

U ovoj školskoj godini godišnji plan i program ostvarili su sljedeći učitelji razredne nastave: Maja Grbić, Marijana Matek Kozulić, Marina Bajlo, Marija Šimunić, Radojka Perić, Dolores Zurak (zamjena za Katarinu Ramić ) Ivana Pamuković Vulić, Vesna Hromić, Hana Bajlo, Rossana Discordia Knežević (zamjena Martina Vujević), Snježana Jezidžić, Goran Ćuk, Sendi Bašić (PŠ Ploče), Olivija Babec (PŠ Ploče), Ivana Gobin (PŠ Ploče) i Katarina Prnjak (PŠ Ploče).

Učitelji predmetne nastave su Klara Baraka, Jasenka Čirjak (zamjena Claudio Rotunno i Mate Ivanović), Pavle Samek, Zorka Bebić Tokić, Karlo Lisica, Dina Milat, Tatjana Zorić, Mira Žilić, Dolores Vipotnik, Emir Agić, Maja Kresović, Kristina Ivosić, Barbara Hadeljan, Marina Bais, Albert Radovniković, Tamara Longin (zamjena za Martinu Bašić ), Sonja Lovrić Lilić, Sani Arbanas, Jurica Spahija, Antonio Supičić, Domagoj Barešić, Julije Žigo, Lucijan Ćuković, sestra Marina Fuštar, Sandra Čulina, Ana Šokota, Branka Bajo, Marina Barunović, Anita Nikić i Vesel Lekaj (Model C). Učiteljica Mladenka Parić tijekom godine otišla je u mirovinu.

Katarina Rosan Leovac, Petra Kamber, Ljiljana Didov i Jagoda Ivanišević su stručni suradnici škole.

Administrativno osoblje: Mate Santini, tajnik i Ana Smolić Ročak, računovođa.

Tehničko osoblje: Igor Nikolić, Marica Zelić, Ivan Petričević, Božo Rapan, Ana Torbarina, Marija Begonja, Kata Bačić, Marina Franov, Sandra Strmota i Ivana Matak. Spremačica Kata Bačić otišla je u mirovinu tijekom godine.

Učitelj TZK, Josip Petani u studenome je završio stručno osposobljavanje bez zasnivanja radnog odnosa.

Poglavarstvo Grada Zadra plaća tri učiteljice i 1 kuharicu koje odrađuju program produženog boravka koji je ove šk. godine bio organiziran u 3 skupine –prvih i drugih razrednih odjela. Skupine produženog boravka su vodile Josipa Grdović, Sanja Županović ( zamjena za Katarinu Desnica ) i Marina Gambiraža ( zamjena za Mateu Jurić ). Kuharica, odnosno servirka je Romana Ćurković. Roditelji i djeca su vrlo zadovoljni uslugama produženog boravka. Od ove godine ručak su mogli primati i učenici viših razreda.

Naša škola broji 631 učenika i 30 razrednih odjela, te smo i ove godine uspjeli (uz otežane uvjete rada u predmetnoj nastavi i uz dislociranje 2 razreda po polugodištu u prostore župnog dvora crkve Gospe Loretske, i to: u prvom polugodištu 3.a i 4.b, a u drugom 3.b i 4.c ) ostati u jednoj smjeni.

PŠ Ploča

PŠ Ploča broji četiri razredna odjela (46 učenika). Cijelu nastavnu godinu je radila u dvije smjene u prostorijama crkve sv. Petra na Ploči zbog radova na rekonstrukciji i nadogradnji škole. Na proljeće 2017.godine Grad Zadar je donio Odluku o izradi projektne dokumentacije za rekonstrukciju i dogradnju PŠ Ploče. Vrijednost projekta je 162.500,00 kuna s PDV-om, a posao je dobio Atrij d.o.o.iz Zadra. Tijekom prošle školske godine napravljena je cjelokupna projektna dokumentacija. Radovi na nadogradnji i rekonstrukciji PŠ započeli su 17. lipnja 2019.godine i završili u lipnju 2020. godine. Ukupno je utrošeno oko 5 milijuna kn. Novce je povukao Grad Zadar iz EU fondova.

Od ove školske godine u sve škole uvedena je kurikularna reforma, Škola za život, u prve i pete razrede, i u prirodoslovne predmete u sedmim razredima.

Razredna vijeća su održavala redovite sjednice na kojima su se analizirala postignuća i rješavala aktualna problematika. Isto vrijedi i za UV, i Školski odbor. Vijeće roditelja je ukupno održalo tri sjednice. Sjednice u drugom polugodištu su se uglavnom odvijale online.

Škola se i ove godine uključila u projekt školske sheme voća i mlijeka.

Praćenje nastave od strane ravnateljice i pedagoginje je djelomično odrađeno (dijelom zbog štrajka, dijelom zbog nastave na daljinu). Naime, ravnateljica je odradila praćenje nastave u nižim razredima, a u višima samo na daljinu.

Ovo je četvrta godina za redom da smo uključeni u projekt Centra za odgoj. Rad se odvijao u jednoj skupini poludnevnog boravka. Također smo nastavili s projektom besplatne prehrane za učenike slabijeg imovinskog statusa. 60tak učenika je tijekom cijele godine dobivalo besplatnu marendu i ručak.

Četvrtu godinu za redom naši kuhari su kuhali sami marendu i ručak.

*Odavno je pokrenut postupak uknjižbe svih neuknjiženih zemljišnih čestica u vlasništvu škole, odnosno Grada Zadra, s time što je u ovoj godini Grad zatražio od svih škola da prebace čestice na škole, bilo da su knjižene na Grad ili na RH.. Taj postupak je još uvijek u tijeku, a vodi se pri Ministarstvu uprave.*

***Svi postupci su davno okončani u korist škole, osim*** *postupka P 3395/09 po tužbi OŠ Krune Krstića protiv tuženih Izidora Maršana i dr.radi utvrđivanja vlasništva na č.zem. 6205 za k.o. Zadar. Spor traje od 1972.godine u više navrata i u ožujku je konačno Općinski sud u Zadru donio presudu u korist škole. Međutim, bivši vlasnici su podnijeli žalbu drugostupanjskom tijelu. Predmet je rješavao Županijski sud u Dubrovniku i DANA 29.svibnja odbio žalbu kao neosnovanu i potvrdio presudu Općinskog suda u Zadru. Škola je odmah krenula u postupak parceliranja, kako bi se što prije mogla uknjižiti i konačno riješiti svoje ZK stanje kao 1/1.*

*Školu je i u ovom navedenom sporu zastupala odvjetnica Ivanka Bosotina.*

*U prvom polugodištu dogodio se štrajk prosvjetara, najduži štrajk u modernijoj povijesti RH. Zbog velikog broja izgubljenih nastavnih dana, bilo je potrebno raditi IZMJENE GPP-A.*

**IZMJENE I DOPUNE GODIŠNJEG PLANA I PROGRAMA RADA ŠKOLE ZA ŠK. GOD. 2019./2020.**

Nadoknada nastave izgubljenih nastavnih dana zbog štrajka odradit će se po sljedećem rasporedu:

I.

23. prosinca- 1 dan

Zimski odmor učenika, zadnji tjedan u veljači- (od 24. do 28.2.) - 5 dana

9.travnja – 1 dan

6.5 – (Dan škole) – 1 dan

Produljenje nastave do 26. lipnja – 6 dana

UKUPNO: **14 DANA**

II.

Razredni odjeli koji su djelomično bili u štrajku odradit će izgubljene nastavne dane po sljedećem rasporedu:

1.a - 24.2.,25.2.,26.2.,27.2.,28.2.,

 9.4.

 6.5.

 18.6

1.c - 24.2.,25.2.,26.2.

2.b - 24.2.,

2.C – 24.2.,25.2.,26.2.,27.2.,28.2.,

 9.4.

 18.6., 19.6., 23.6., 24.6., 25.6. 26.6.

 6.5.

3.a – 24.2.,25.2.,26.2.,27.2.,28.2.,

 9.4.

 18.6., 19.6., 23.6., 24.6., 25.6.

 6.5.

4.a – 23.12., 6.5.

III.

Jednodnevni izleti realizirat će se vikendom. Ekskurzija učenika osmih razreda se neće realizirati. Umjesto ekskurzije, učenici osmih razreda ići će na jednodnevni izlet (Zadarski arhipelag).

U vezi s ekskurzijom učenika u Italiju, umjesto destinacije Firenca, Piza, nova destinacija je Padova, Venecija, Murano i Burano.

IV.

Razredni odjeli koji nisu izgubili niti jedan dan nastave, odradit će školsku godinu po kalendaru br.4.

# Ove godine je tiskan dvanaesti broj školskog lista Fontana. Kvalitetan je u sadržajnom i grafičkom smislu, međutim županijski susret LiDraNo je odgođen dan prije planiranog datuma održavanja zbog epidemiološke situacije izazvane virusom Covid-19. Glavna urednica je Dina Milat, prof.

Ove godine naša škola je bila domaćin županijskog natjecanja iz Talijanskog jezika i županijskog natjecanja iz Njemačkog jezika. Bilo je predviđeno i domaćinstvo (drugo za redom) državnog natjecanja u poznavanju njemačkog jezika, ali nije održano zbog pandemije Covid 19.

Emir Agić je ove godine promoviran u zvanje savjetnika, a Branka Bajo i Anita Nikić u zvanje mentora.

*Program pomoćnika u nastavi za učenike s motoričkim oštećenjima je nastavljen i ove šk.godine. Naša škola broji 5 pomoćnika u nastavi: Silvija Martin, Ana Bajlo, Loreta Zanić, Iva Karamarko i Nina Ušljebrka.* Četvrtu godinu za redom naša škola je u međunarodnom projektu razmjene učenika s Mađarskom. U rujnu su naši učenici bili u Mađarskoj, a u svibnju su Mađari trebali doći u Zadar, međutim njihov dolazak je odgođen. Projekt financira Grad Zadar, a voditeljica projekta u ovoj školskoj godini je bila Zorka Bebić Tokić, prof.

Školski odbor je uspješno djelovao u sljedećem sastavu: Emir Agić (predsjednik), Marina Bajlo, Zorka Bebić Tokić, Tina Vukić Karađole, Luciana Karuza, Josipa Vukić i Mate Pinčić.

Zbog epidemiološke situacije izazvane virusom Covid-19 sve škole u RH započele su 16. ožujka 2020. godine s nastavom na daljinu. Nakon što je **Vlada RH donijela odluku da neće biti nastave** u školama, na visokim učilištima, a niti vrtići neće raditi u redovitom opsegu krenulo se u uspostavu funkcionalnog sustava učenja na daljinu za sve učenike. Učenici od 1. do 4. razreda od samog početka pratili su nastavu putem HRT 3, dok su učiteljima viših razreda bili ponuđeni različiti sustavi - prije svega globalni servisi poput Microsoftovog O365, MS Teams, MS Yammer ili Google za obrazovanje (gSuite for Education), Google Classroom, Google Hangouts i sl. Naša škola odabrala je Teams. U početku je u našoj školi, kao i u svim školama diljem RH bilo tehničkih poteškoća, ali relativno brzo se sustav stabilizirao i nastava se nesmetano odvijala.

*U ovoj školskog godini održala su se školska natjecanja, susreti i smotre i jedan dio županijskih, nakon čega je AZOO donijelo odluku o prekidu svih natjecanja.*

**Značajniji rezulatati ovogodišnjih održanih natjecanja, susreta i smotri**

Matematika- Marko Lovrović, 1.mjesto na županijskom natjecanju, mentor Emir Agić.

Informatika:

Logo (5) Algoritmi : Mihaela Matešić, 1. mjesto, mentorica Branka Bajo.

Logo ( 6) Algoritmi:

Marko Lovrović, 2. mjesto, mentorica Branka Bajo.

Marko Huljev, 3. mjesto, mentorica Branka Bajo.

Ljubica Knez, 3. mjesto, mentorica Branka Bajo.

Leni Lugarec, 3. mjesto, mentorica Branka Bajo.

Fizika, Biologija,  Hrvatski jezik, LIK, kemija i županijska smotra LiDraNo nisu održani.

Njemački jezik, Talijanski jezik i Engleski jezik – održane su županijske razine, ali naša škola nije imala zapaženih rezultata.

 Odbojka ( 5.i 6.r.-ž)- 1.mjesto na županijskoj razini, mentor Karlo Lisica.

Učenice: Donata Čirjak,kap., Stošija Nikpalj, Marija Nikpalj, Jelena Papić, Maria Bratović, Nelly Buturić, Leona Lisica, Paola Supičić, Tonka Vukoša, Mihaela Matešić, Penelope Ferro, Emanuela Kalmeta, Tara i Nika Pešić, Izabela Vidaković, Siana Nikpalj, Rahela Marcelić.

Tehnička kultura- modelari

Patrik Bratović, 7. razred, 2. mjesto, mentor Mate Ivanović

Jasmin Agić, 7. razred, 3. mjesto, mentor Mate Ivanović

Lidrano- gradska smotra

Novinarski izričaj- Hana Gojdanić, Leni Lugarec, Mia Šare i Magdalena Zrilić, mentorica: Dina Milat

Školski list Fontana, učenica urednica Ljubica Knez, mentorica: Dina Milat

Literarni izričaj – Lana Knežević, mentorica Maja Kresović

Dramsko-scenska igra Over the rainbow, mentorica Tatjana Zorić.

Učenici: Emanuela Kalmeta, Marko Lovrović, Dunja Savić, Mia Nina Valković, Marta Čurković.

Dramsko-scenski pojedinačni izraz- Tončica Bajlo i Mirta Zubčić, mentorica Dolores Vipotnik

Odbojka (ž 7.i 8.r.) 1.mjesto na gradskom natjecanju, mentor Karlo Lisica

Crveni križ- 3.mjesto na gradskoj razini, mentor Julije Žigo.

Agencija za odgoj i obrazovanje na temelju suglasnosti Ministarstva znanosti i obrazovanja donijela je Vremenik preostalih županijskih i državnih natjecanja i smotri u školskoj godini 2019/2020. koja će se održati u razdoblju od 7. rujna do 31. prosinca 2020. godine.

Povodom Dana škole, koji ove godine nije proslavljen, pedagoginja Katarina Rosan Leovac je napravila power point prezentaciju o radu škole u ovoj školskoj godini do početka održavanja nastave na daljinu.

11.svibnja krenula je nastava za učenike razredne nastave uz vrlo rigorozne preporuke HZJJ i uz preporuku da u školu dođu djeca čiji roditelji nemaju nikakve opcije za čuvanje djece. Odnosno, preporuka je bila da djeca ostanu kod kuće u svim situacijama kada je to moguće. Oni roditelji koji su odlučili poslati dijete u školi trebali su potpisati izjavu da je dijete zdravo i da oba roditelja rade izvan kuće. Grupe učenika se nisu mijenjale 14dana. U našu školu došlo je ukupno 6 učenika iz 4 razreda, odnosno 4 učiteljice koje su ta dva tjedan radile u školi i nastavu na daljinu s ostatkom učenika iz svog razrednog odjela.

Sukladno novim preporukama HZJZ-a i MZO-a učenici razredne nastave su se trebali vratiti u škole 25.svibnja, osim ukoliko roditelji imaju opravdane subjektivne i objektivne razloge, a koje su taksativno i navedene u dopisu MZO-a. Dana 25.svibnja u našoj školi od ukupno 319 učenika u razrednoj nastavi došlo je 262 učenika. Ili odvojeno- u matičnoj školi od 263 učenika je došlo 223. A u područnoj od 56 učenika došlo je 39. Zbog radova na nadogradnji područne škole koji su trajali cijelu školsku godinu 2019./2020.učenici su dislocirani u dvije prostorije župe sv. Petra na Ploči. Međutim, jedna od dvije prostorije je premalena, pa su 25.svibnja učenici prvog i drugog razreda nastavili raditi u većoj prostoriji (jedan razred ujutro, a drugi poslijepodne) dok su učenici trećeg i četvrtog razreda dislocirani u matičnu školu. Roditelji sukladno novim uputama mogu naknadno poslati dijete u školu, što se i dogodilo već narednog dana, pa je u našoj školi broj učenika RN porastao za 20. U matičnoj školi su učenici raspoređeni u oba krila zgrade na način da u svakoj učionici učenici sjede po jedan u klupi. Na ulazu u školu postavljen je dezinfekcijski otirač, zaposlenici mjere temperaturu pri dolasku u školu i pri odlasku iz škole, o čemu se vodi evidencija. Učenicima roditelji mjere temperaturu ujutro prije dolaska u školu i zapisuju u zasebnu bilježnicu. Postavljeni su dispanzeri na više mjesta u školi, a učenicima se pri ulasku u školu dezinficiraju ruke. Veliki odmor je svim učenicima u isto vrijeme, s time što jedan dio učenika izlazi na istočni dio dvorišta, jedan dio na južni i jedan dio na sjeverni. Marenda i ručak organizirani su sukladno uputama HZJJ-a. U svim dječjim wc-ima ima tople vode, sapuna i papira. Prvi dan nastave bio je jedno zanimljivo iskustvo svima, a već drugi dan je sve bilo uhodano. Učitelji koriste maske i rukavice opcionalno.

Izvanučionička nastava- uglavnom nije realizirana, osim jedne terenske nastave.

Terenska nastava:

8.a,b,c – Vukovar

Predavanja na temu Domovinski rat i Bitka za Vukovar, posjetili Spomen dom Ovčaru, Memorijalni centar, masovnu grobnicu, Velepromet, Franjevački samostan, crkvu sv. Filipa i Jakova, Borovo Commerce. Svi ciljevi i zadatci su ispunjeni.

*Statistika*

**5.-8.razreda – 311 učenika**

Sniženo vladanje – 7 učenika (4 dobro i 3 loše)

Odlični učenici – 137 od 311 učenika - 44,1% (35,5%), (34,1%), (32,3%)

 5,00 – 34 učenika – 10,9% (13% ), (8,44%), (7,2%)

U boji su naznačene prijašnje školske.godine.

**1.-4. razreda
Napomena: Crvena boja označava podatke od prošle godine**

1.-4.razreda – 320 učenika

Odlični učenici – 265 učenika - 82,8 (73,7%)

 5,00 – 129 učenika - 40,3% (36,1 % )

Sniženo vladanje – 2 učenika dobro vladanje (9 učenika dobro, 1 loše)

**Ukupno od 1.-8.razreda**

631 učenik

Odlični učenici - 402 učenika ( 63,7%)

 5,00 – 163 učenika (25,8%)

Sniženo vladanje – 6 + 3 učenika

Odlični učenici

2007./2008. – 49 %

2008./2009. - 46 %

2009./2010. – 50 %

2010./2011. – 50,5 %

2011./2012. – 55,9 %

2012./2013. – 55,3 %

2013./2014. – 55,7 %

2014./2015. – 55,6 %

2015./2016. – 57,5 %

2016./2017. – 54,2 %

2017./2018. – 54,4 %

2018./2019. – 55,4 %

**2019./2020. - 63,7 %**

*Na ljeto su sanirani ravni krovovi u vrijednosti od 140.000,00kn i* nakon završetka projektiranja odrađena je izgradnja lokalne računalne mreže prema glavnom izvedbenom projektu. Izgradnja lokalnih mreža odvijat će se u dvije faze. U prvoj fazi izvođači su postavili kablove i ormare za bežičnu mrežu. Ta faza naziva se kabliranje, odnosno pasiva, jer se postavlja pasivna mrežna oprema*. CarNet je koordinator ovog cijelog projekta koji se izvodi u svim školama RH. U područnoj školi je ovaj dio napravljen pred kraj radova na rekonstrukciji. Radovi na područnoj školi su završeni, a tehnički pregled i primopredaja objekta bi trebala biti do kraja ove školske godine.*

Reforma- za sve škole u RH za iduću školsku godinu MZO je osiguralo sredstva za:

* hibridna računala za područne škole ( 1 hibridno računalo na dva učenika)
* tablete za sve učenike od 5. do 8. razreda
* 1 tablet na 4 učenika za učenike od 1. do 4.razreda

Posebno priznanje Luka Ritz ove godine dobila je najmlađa učenica među dobitnicima, Marija Brkić, učenica 4.d (učiteljica Katarina Prnjak).

Učenici su vratili udžbenike i vrlo malo ih je oštećeno, uglavnom su dobro očuvani.

Evakuacijska vježba ove godine nije provedena.

Web stranica škole je redovito uređivana i ažurirana tijekom cijele školske godine.

Nastava je završila 26. lipnja 2020. godine, a onima koji nisu štrajkali 17.lipnja 2020.godine.. Cijelu školsku godinu objekt i učenici su čuvani od strane Mediteran securitija u 1 smjeni. Projekt financira Grad Zadar. Većih devastiranja unutrašnjeg i vanjskog dijela zgrade nije bilo.

**GDPR-** Škola je imenovala novog voditelja obrade podataka, Hrabri Konzalting. *Svečani ispraćaj osmaša upriličen je 9. srpnja 2020. godine. Dio učenika je dobio svhedodžbe 29.lipnja, a svi ostali 15.srpnja.*

*Cijele školske godine zaposlenici su se stručno usavršavali sukladno financijskim mogućnostima, a veći dio se usavršavao online, putem webinara. U školi je organizirana edukacija u sklopu projekta e-škola.*

*Napravljen je i Kurikulum škole tijekom lipnja/srpnja. Kolegice Josipa Grdović,Sanja Županović i Marina Gambiraža objedinile kurikulum i napravile konačnu verziju za mrežne stranice škole i Školski odbor.*

*Pohvala i podrška svim učiteljima naše škole. Pohvale na savjesno odrađenom poslu, naročito u vrijeme nastave na daljinu. Tajničko-računovodstveni poslovi su odrađeni besprijekorno.*

*Ukupno gledajući cijelu školsku godinu, držim da je ovo bila još jedna iznimno neobična, turbulentan i posebna godina koju smo, unatoč svim okolnostima, uspješno priveli kraju. Produženi boravak je ove godine funkcionirao besprijekorno, kao i PŠ Ploče. Učenički likovni radovi na panoima su vrlo kvalitetni.*

*Trava i cvijeće u okolišu je uglavnom uredno održavano ovu godinu zahvaljujući tehničkoj službi škole. Asistenti također dobro odrađuju svoj dio posla. Poslovi planiranih programa i njihove implementacije su uspješno dovršeni.*

*Pohvale muškom dijelu kolektiva koji je preselio namještaj iz matične škole u područnu i koji je ove godine odradio akciju farbanja unutrašnjeg dijela zgrade.*

U mirovinu su otišli spremačica Kata Bačić, učiteljica Mladenka Parić i učiteljica Rossana Discordia Knežević.

Povodom 150.godišnjice postojanja škole, tiskana je prva monografija, a svečana promocija održana je u Kazalištu lutaka Zadar početkom prosinca 2019.godine.zaposlenici škole pripremili su lijep i svečan program, a programu su se pridružili Arbanaški pjevači, koji su svi bili učenici škole. Povodom velike obljetnice, škola je dobila Grb gradonačelnika.

**150 godina postojanja škola u Arbanasima**

Tijekom svojih 150 godina postojanja škola u Arbanasima odgojila je i obrazovala veliki broj učenika te iznjedrila mnoge poznate ličnosti: doktore, inženjere, sportaše, umjetnike, političare, arhitekte, pjevače...

Dugogodišnje postojanje škole ponajprije je povezano s osnivanjem Učiteljske škole – Ilirskog preparandija davne 1866. koja je zahtijevala otvaranje škole u kojoj bi učitelji izučili svoj zanat, stoga se tri godine kasnije 1869. otvara takozvana Vježbaonica za učitelje. Ta 1869. godina smatra se početkom  rada osnovne škole u Arbanasima. Na tečaj za učitelje pri Učiteljskoj školi tada je pristupilo 10 polaznika, a radionicu koju je vodio učitelj Ivan Cabrić polazilo je 36 učenika.

Osnutkom Ženske pučke škole 1873. godine u ovom, tada zadarskom predgrađu, opće obrazovanje postaje dostupnije ženskoj djeci koja su iz više razloga bila sustavno zanemarivana u osnovnoj poduci. Političke prilike koje su nastupile raspadom Austro-Ugarske Monarhije, talijanskom okupacijom i gubitkom Zadra nakon Rapalskog ugovora nisu išle u prilog školi na hrvatskom jeziku te se Ilirski preparandij nakon šezdeset godina, a Ženska pučka škola nakon više od četiri desetljeća rada zatvaraju.

Talijanska je vlast u razdoblju od 25 godina svoje akcije talijanizacije usmjeravala u pravcu izgradnje novih i dogradnje starih osnovnih škola na zadarskom području. Time su htjeli utjecati na pravac razvoja djece, posebno one hrvatskih roditelja koje su kroz škole odgajali u talijanskom jezičnom i duhovnom smislu. Nove škole, a ni lijepa velika školska zgrada izgrađena sjeverno od glavnog mjesnog trga u Arbanasima, ipak,  nisu preživjele završnicu Drugog svjetkog rata kada su je srušili Nijemci.

Nakon četvrt desetljeća talijanske vlasti, tijekom koje je hrvatska riječ na zadarskom području bila zatirana i proganjana, a rad škole obustavljen, 22. prosinca 1944. otvorena je Narodna osnovna škola – Arbanasi. Povratak hrvatskoga jezika u školu, premda jedva dočekan, bio je obojan komunističkom ideologijom. Na svečanom otvorenju prvi poslijeratni ravnatelj Dragutin Tvrdeić, pozvao je roditelje i djecu na suradnju i redovito pohađanje nastave. Ubrzo nakon donošenja Zakona o sedmogodišnjem općem obrazovanju, za razliku od prethodnog četverogodišnjeg, škola u rujnu 1947. godine postaje Sedmogodišnja osnovna škola Zadar – Arbanasi. Novi, sedmogodišnji sustav je u potpunosti zaživio, ali je donio niz problema, prvenstveno u nedostatku prostora i kvalificiranih učitelja te je tadašnji ravnatelj Krsto Ico Petani uložio veliki trud da bi uspostavio rad škole, počevši od nabavke osnovnog inventara, osiguravanja prostora za neometano izvođenje nastave za skoro 500 učenika. Zbog nedostatka prostora i učenici iz tadašnjih Područnih škola: Crnoga, Ploča, Dračevca, Stanova, Bibinja, Sukošana i Zemunika pristizali su u školu u Arbanasima. Škola je u nedostatku prostora radila na dvije lokacije zajednički nazivane STARA ŠKOLA; u prostorima današnje Gradske knjižnice Zadar – ogranak Arbanasi i u blizini Tvornice duhana.

Premda je radila u teškim uvjetima škola se pedesetih godina isticala radom u mnogim izvannastavnim i školskim aktivnostima, prvenstveno zaslugom njezinih učitelja među kojima se isticala učiteljica Mirjam Koštre koja je školsku dramsko-scensku sekciju podigla na razinu kazališnih predstava. Ravnatelj Krsto Ico Petani i učiteljica Mirjam Koštre za svoj su doprinos školstvu u Zadru nagrađeni Nagradom Grada Zadra.

Aktivan kulturno-umjetnički rad nadilazio je školsku zgradu te su mnogi učitelji aktivno sudjelovali u radu Društva „Naša djeca“ Arbanasi koje su osnovali mještani Arbanasa, a u kojem su se organizirale razne društvene radionice, kulturno-umjetničkog i drugih sadržaja.

Krajem 1960. godine, zahvaljujući ravnatelju Krstu Petaniju Ici, izgrađena je nova školska zgrada na prekrasnom mjestu uz more omeđenom  drvoredom čempresa s jedne, i šetnjicom uz more s druge strane. Na istom mjestu je škola i danas. Novoizgradnjom školske zgrade i škola mijenja naziv u Centralna osnovna škola „Krsto Ljubičić“ koji je dobila prema mladom arbanaškom studentu prava u Zagrebu između dva rata koji je nesretno nastradao u obračunu lijevih i desnih studentskih organizacija u 22. godini života. Nova prostrana školska zgrada s posebno uređenim kabinetima za svaki predmet i prvom školskom sportskom dvoranom u Zadru, izgrađenom tek desetljeće kasnije, postaje središte niza izvannastavnih aktivnosti vezanih uz sportske i kulturno-umjetničke sekcije čiji su rezultati nadilazili lokalnu sredinu. Osnovnom školom „Krsto Ljubičić“ rukovodila su dvojica ravnatelja, Vinko Brzić do 1973. godine i  nadalje Zvonimir Meštrović do 1991.

Trend izvannastavnih aktivnosti nastavlja se i dalje pa sedamdesetih godina od 1500 učenika više od polovice njih sudjeluje u nekoj od 41 izvannastavne aktivnosti među kojima se ističu Mlade vezilje, Prva pomoć s čijim je polaznicama učiteljica Cvita Bučić postizala izvanredne rezultate, Klub mladih tehničara pod vodstvom Dinka Nobila, Sportsko društvo, brodomodelarska sekcija, pčelarstvo, cvjećarstvo, novinarska sekcija koja je pokrenula prvi školski list u Zadru, harmonikaški orkestar pod palicom Jure Maržića, lutkarska sekcija pod vodstvom Zvonka Govorčina, i posebno uspješna i maštovita sekcija folklora koju su osnovale učiteljice Vjera Oštrić i Neda Sutlović, a njihovim stopama nastavili Radmila Govorčin i Ivo Brkić.

Na samom početku Domovinskog rata, Skupština Općine Zadar krajem 1991. donosi odluku o promjeni naziva škole koji se konačno mijenja u svibnju 1992. te škola dobiva naziv Osnovna škola Krune Krstića. Doktor Kruno Krstić, hrvatski leksikograf, lingvist, filozof, psiholog i povjesničar rođen je u Arbanasima, a škola i danas s ponosom nosi njegovo ime. Tih ratnih godina ravnatelj postaje Mario Sekula. Premda u jeku rata, nastava se odvijala kad grad nije bio pod uzbunom. Djeca su dolazila kad su mogla, a kolektiv je, premda tužan i zabrinut, bio čvrst, ujedinjen i optimističan.

Škola danas

Otkad je 2009. godine na inicijativu tadašnjeg ministra Božidara Kalmete, ujedno sumještanina Arbanasa i bivšeg učenika škole, napravljena potpuna obnova i rekonstrukcija školske zgrade, uvjeti rada podignuti su na višu razinu. Uz voditeljicu projekta, ravnateljicu Jasminu Matešić, i potporu gradskog odjela za školstvo obnova, kakve nije bile od prvotne izgradnje škole 1960. godine, trajala je skoro cijelu školsku godinu. Danas škola broji 630 učenika u 30 razrednih odjela i 74 djelatnika i radi u jednoj smjeni. Škola ima jednu područnu školu na Ploči čija je obnova i rekonstrukcija počela sredinom 2019. godine i još traje.

Škola se kroz svoju povijest može pohvaliti mnogih sportskim i obrazovnim uspjesima svojih učenika i učitelja koji su često prelazili okvire lokalnih natjecanja i postizali zavidne rezultate na državnim ili međunarodnim razinama. Među njima se ističe trostruki državni prvak u natjecanju iz matematike, učenik Namik Agić koji je svojim izvanrednim uspjehom zaslužio i sudjelovanje na međunarodnoj matematičkoj olimpijadi. Škola je sudionik ili sama pokretač raznih projekata, a ima i školsku kuhinju u kojoj se poslužuje topli obrok.

Produženi boravak u školi osnovan je davne 1970. godine kao prvi u nekoj zadarskoj školi.  Nakon devetnaestogodišnjeg rada zbog financijskih razloga se ukida, ali nakon ponovnog organiziranja 2006. godine produženi boravak u školi, i to u tri skupine, traje do danas.

Model C – Albanski jezik i kultura od 2014. godine organiziran je u školi kao fakultativna nastava subotom koju, po želji, pohađaju učenici iz mnogih gradskih i nekih prigradskih škola.

Projekt CHAT - projekt međunarodne razmjene učenika između Mađarske i Hrvatske, koji se provodi  u svrhu zajedničkog učenja engleskoga jezika, u školi započinje 2016. otkad svake godine učenici sedmih razreda posjećuju i ugošćavaju učenike iz Mađarske.

Naša se škola priključila i projektu ZadarZaDar – projektu doživljajne pedagogije u prirodoslovnim predmetima za razvoj darovitih učenika.

Sport

Škola ima sportsku tradiciju još od šezdesetih godina kada je učitelj Krsto Peša osnovao Rukometnu školu koja je svojim uspjesima nadišla razinu školskog treniranja do ozbiljnog treniranja rukometa. U njoj su se talili mnogi kasnije uspješni sportaši kako u rukometu tako i u drugim sportovima. Na Pešinu školu su se nastavile razne sportske aktivnosti koje je u novije vrijeme uspješno vodio učitelj Albert Radovniković.

Dolaskom učitelja Karla Lisice u OŠ Krune Krstića, koji je prvi put u povijesti škole u odbojkaška natjecanja uključio i djevojčice, osniva se Odbojkaški klub Arbanasi. Od osnutka do danas, odbojkašice bilježe izvanredne rezultate na natjecanjima unutar i izvan domovine. Odbojkašice su postigle i najveći uspjeh u sportskoj povijesti škole kad su 2009. postale viceprvakinje Hrvatske.

Školski list

„Iz đačke torbe“ naziv je prvog školskog lista u Zadru koji je iz „đačkih torbi“ OŠ „Krsto Ljubičić“ počeo izlaziti davne 1975. godine. List je, osim pisan i uređivan, tiskan u školi tehnikom šapirografiranja te je u pravom smislu riječi bio - školski list. Njegovu tradiciju, u puno raskošnijem izdanju, nastavlja do danas  školski list Fontana koja postiže zapažene uspjehe na županijskoj smotri Lidrano, a ima i dvije diplome s državne razine. Posljednjih godina glavna urednica je Dina Milat, uz grafičku pripremu Jasenke Čirjak.

Učenička zadruga Arbanasi

Povijest zadrugarstva u školi seže u sedamdesete godine, a od 2014. godine osniva se zadruga kakva je danas. Sadrži sekcije: maslinarstvo, voćarstvo, lutkarstvo, izdrada predmeta..., a osim što potiče stvaralaštvo, odgovornost i kreativnost kako učenika tako i učitelja, redovito sudjeluje na sajmovima i smotrama zadruga.

KRAJ

Ideju ravnateljice Jasmine Matešić o objedinjavanju duge i bogate stopedesetogodišnje povijesti osnovne škole u Arbanasima u MONOGRAFIJU ne bi bilo moguće ostvariti da predanim cjelogodišnjim radom nisu u njoj sudjelovali mnogi bivši i sadašnji zaposlenici škole, njezini bivši učenici, autori tekstova u prilozima, svi vanjski suradnici koji su pomogli riječju fotografijama i materijalima, zaposlenici Državnog arhiva u Zadru, lektorice i savjetnice Dina Milat, Maja Kresović, Kristina Ivosić te grafička urednica Jasenka Čirjak. Iznimno važna poglavlja o povijesti i razvoju škole napisali su Ivica Đovani Matešić Jeremija, Sanda Uglešić i Serđo Dokoza, a mnogi pokrovitelji i sponzori omogućili su njezino objavljivanje.

Na odlasku u mirovinu dugogodišnji ravnatelj Zvonimir Meštrović napisao je u Ljetopisu škole: „Želim da ova škola u daljnjem radu postiže zavidne rezultate. Neka radost i veselje vlada u njenim prostorima, ponos i vedrina na licima učitelja i učenika i vječno odjekuje lijepa, draga i slatka hrvatska riječ.“

U Zadru srpanj, 2020. godine

 Ravnateljica

 Jasmina Matešić